Jesu Christi Domini Dei et Salvatoris nostri nomen quod est super omne nomen, merito nostræ fragilitatis aliquidcumque molientis cœptis præponimus et imponimus; a quo enim nos ipsi primordia ducimus, oportunum est ut ab ipso eodem actuum nostrorum principia sumamus, præsertim cum nostræ infirmitatis conamen tamdiu sit caducum et labile, donec respectu ejus potentiæ roboratum, firmum fiat et stabile. Quod ergo nostra imbecillitate stabiliori posse diffidimus ei sine quo nil validum nec durabile roborandum statuendumque fidei devotione offerimus. Ego igitur Enzelinus Parisiacensium Dei gratia episcopus, Verziacensium vero paterno et hereditario jure dominus, infra prælibati oppidi cepta monasteriolum a me ob mei parentumque meorum requiem vitæque æternæ adoptionem constructum et in honore sanctissimi martyris Dionysii dedicatum, quantulacumque meæ hereditatis portione pro modulo meæ possibilitatis ditaveram, clericosque inibi Dei die noctuque obsequiis invigilantes, prout prædicta facultas postulabat adhibueram. Porro prospiciens magna quæque ad inferiora relabi, minora vero difficillime ad altiora posse erigi, cum et mundus jam senescens positus sit in proclivi, Ecclesia insuper Christi undique adversitatum procellis irruentibus divini auxilii anchora firmata ad æternæ securitatis littus tendens vix periculum evadat naufragii, hanc quam prædixi ecclesiam indignam alieni cognovi amminiculi. Quod quo inveniretur circumspiciens, ad sanctissimi martyris Nazarii venerandam fratrum congregationem mentis intuitum intendi congruumque hoc ob duarum rerum exactionem fore decrevi. Primum quia prædicta ecclesia in prælibati sancti sita est diœcesi; secundo quia præfata canonicorum congregatio in regularibus institutis nulli valet inferior inveniri; ea vero lege, ad congregationem hanc ecclesia nostra volumus respiciat ut nihil inibi sancti Nazarii episcopus potestatis seu dispositionis exerceat, decanus Eduensis prælationis officium præbendasque Verziacensium fratrum det, vel sicut usus, immo melius abusus est, vendat prætiumque in fratrum Eduensium usus, sicut eis complacitum fuerit, convertat, locusque Verziacensis situs tantummodo positione sed non fraternitatis unitate ab illo sancti Nazarii loco distet. Testamenti igitur calumpniator seu inficiator hujus nostri, anathematis vinculo irretitus, ejus vero sciat se judicio puniendum cujus nominis schedulæ adscripsimus principium, quo regnante in æternum, hoc publice Augustoduni est actum, anno incarnationis ejusdem M. XXX. III, indictione XV, regnante Henrico rege anno II, Ego Enzelinus episcopus subscribens signo testamentum firmavi. S. Rodberti ducis a quo et in cujus præsentia hæc charta est firmata. S. Helmuini. S. Hugonis episcopi et comitis. S. Hugonis archiepiscopi Chrisopolitani. S. Gaufredi episcopi Cabilonensis. S. Hugonis episcopi Nivernensis. S. Rainaldi comitis. S. Ottonis comitis. S. Widonis decani. S. Aganonis abbatis. S. Gauffredi abbatis. S. Hugonis abbatis. S. Eusebii precentoris. S. Valeriani archidiaconi. S. Hugonis præpositi. S. Valterii. S. Rainaldi militis. S. Dalmasii militis. S. Ansedei militis. S. Widonis militis. Ego Bernardus scripsi et subscripsi vice Rainaldi cancellarii.